NaiveNeuron/SloPal huggingface dataset:
Mezenská, Helena, poslankyňa NR SR (2013-03-22):
Vážení prítomní poslanci, vážený pán predsedajúci, ja chcem ako spolupredkladateľka pozmeňujúceho návrhu k zákonu o pozemkových spoločenstvách podporiť a oceniť úprimnú a pretrvávajúcu snahu všetkých troch mojich kolegov – pána poslanca Fecka, pána Mičovského a pána Hubu – o sprehľadnenie operácií a manipulácie s poľnohospodárskou pôdou a lesnými pozemkami. Vynechaním dvoch systémových opatrení, ktoré sú ťažiskom nášho spoločného predkladaného návrhu, a to je vypustenie predkupného práva pre členov pozemkového spoločenstva, ako aj zrušenie rozhodovacej dvojtretinovej väčšiny pri zásadných zmenách vnútri spoločenstva, sú vážnou hrozbou pre netransparentné, neriadené a nekorektné preskupovanie podielov pozemkov. Táto legislatívna snaha, ktorej zmyslom je znovuzavedenie a ponechanie spomenutých inštitútov, preventívne a systémovo zamedzí prevodu štátneho majetku, ako aj pôdy spoločenstiev vyvoleným osobám záujmami postavenými mimo záujmov spoločenstiev, ba dokonca je možné, že postavených aj mimo verejných záujmov našej republiky. Ten trend tu už je, ten trend tu už reálne je a je aj uchopiteľný. Predložený predmetný pozmeňujúci návrh je preto pre mňa dôkazom vlasteneckého a pronárodne orientovaného prístupu poslancov. Chcela by som zdôrazniť, že predmetný predložený pozmeňujúci návrh vyplýva nielen z poznania a skúsenosti predkladajúcich poslancov, ale aj z pripomienok samotných aktívnych zástupcov spoločenstiev, ktorých pripomienky a návrhy neboli zohľadnené a do zákona zapracované. Pokiaľ tak vážne systémové opatrenia, ako som spomenula a aké predkladáme v našom návrhu za Obyčajných ľudí a nezávislé osobnosti, nebudú prijaté, ja osobne mám vážne podozrenie, že sa opäť silou moci presadí jeden z lobistických a klientelisticky orientovaných zákonov. Každá vlastenecká a pronárodne orientovaná vláda si uvedomuje hodnotu svojej pôdy pod vlastnými nohami. Chcem veriť, že tak, ako sme zapredali všetky strategické subjekty a zdroje, nezapredáme aj to posledné okrem vzduchu, čo nám na Slovensku ostalo. Ďakujem za vypočutie.
K. Tóthová, poslankyňa: (2001-12-14):
Jednak nič ste nespravili a ani neurobíte a budete toto len tlačiť a nejdete k systémovým krokom a po ďalšie je to jednoznačne protiústavné. Znova odkazujem na nález Ústavného súdu a táto snemovňa si nemôže dovoliť, alebo lepšie povedané už zo skúseností s vami, nemala dovoliť robiť protiústavné rozhodnutia. A, pán poslanec, hovoríte, čo všetko financie na oddlženie. Kde sú v rozpočte financie na oddlženie. A myslíte, že nehnuteľnosť je oddlžená, keď vy zákonom zakotvíte, že dlžoba ostane na štáte. Nie. Podľa záznamov v katastri nehnuteľnosť má ťarchu a prechádza to aj s ťarchou a veritelia, napríklad tí, čo dodávajú teplú vodu, teplo alebo odvoz smetí, povedia, pokiaľ to nie je vyrovnané, my vám nebudeme nič dodávať. A dostávate aj obce do veľmi zložitej situácie. Navyše právne, keď som to konzultovala, väčšina právnikov povedala, darmo je zákon, vlastník je vlastník a nehnuteľnosť vždy prechádza aj s ťarchami a budú si to uplatňovať na súde proti obciam. (Zaznel zvuk časomiery.)
Zmajkovičová, Renáta, podpredsedníčka NR SR (2013-05-30):
Všeobecnú rozpravu vyhlasujem za skončenú. Pán poslanec, ako navrhovateľ chcete zaujať stanovisko? Nech sa páči.
Hrnčiar, Andrej, podpredseda NR SR (2017-05-11):
Pani poslankyňa Zimenová.
Lipšic, Daniel, poslanec NR SR (2015-11-25):
Ja len pre záznam. Ja opravujem svoje hlasovanie pri tlači 1707. Chcel som hlasovať za novelu zákona o sociálnom poistení. Nejdem hovoriť, že ma zle vykázalo zariadenie, proste som chcel hlasovať za, takže som sa pomýlil. A druhá vec, len otázka, pán predseda, že či predsedovia výborov obvykle oznamujú členom výborov mimoriadne rokovania počas prestávky alebo len niekedy. My máme o 13.30 hod. mimoriadne rokovanie k pánovi Výbohovi, a tak sa len chcem opýtať, či je to štandardný úzus. Ale hovorím to aj kvôli tomu, aby si poslanci za SMER vo výbore mohli dopredu premyslieť dôvod ospravedlnenia.
Bugár, Béla, podpredseda NR SR (2018-06-20):
Pani poslankyňa podáva námietku. Nech sa páči, prezentujme sa a hlasujme o námietke. (Hlasovanie.) Prítomných 138, za 50, proti 65, zdržalo sa 23 poslancov. Námietka bola odmietnutá. Nech sa páči.
Pellegrini, Peter, podpredseda NR SR (2020-09-02):
Vzhľadom na to, že pani prezidentka nenavrhuje žiadne pripomienky, otváram tretie čítanie . Nikto sa nehlási do rozpravy. Pristúpime k hlasovaniu o vrátenom zákone ako o celku, tak ako uviedla pani poslankyňa. Prezentujte sa a hlasujte. (Hlasovanie.) Prítomných 128 poslancov, za 1 poslanec, proti 41, zdržalo sa 86 poslancov. Konštatujem, že Národná rada po opätovnom prerokovaní neschválila novelu zákona č. 176/2015 Z. z. o komisárovi pre deti a komisárovi pre osoby so zdravotným postihnutím, vrátenú prezidentkou Slovenskej republiky. Teraz poprosím pána poslanca Juraja Gyimesiho, aby uvádzal hlasovanie o návrhu uznesenia k návrhu poslancov Národnej rady Kollára, Šeligu, Grendela, Laurenčíka a Pellegriniho k úmrtiu pána Jozefa Chovanca a zásahu belgických bezpečnostných zložiek na letisku v Charleroi vo februári 2018, tlač 231. Nech sa páči, pán poslanec. (Hlasovanie o návrhu poslancov Národnej rady Slovenskej republiky Borisa Kollára, Juraja Šeligu, Gábora Grendela, Milana Laurenčíka a Petra Pellegriniho na prijatie uznesenia Národnej rady Slovenskej republiky k úmrtiu pána Jozefa Chovanca a zásahu belgických bezpečnostných zložiek na letisku v Charleroi vo februári 2018 , tlač 231.)
Vašečka, Richard, poslanec NR SR (2017-05-09):
Ďakujem za slovo. Navrhujem zaradiť do programu bod s názvom informácia ministra vnútra o vyšetrovaní porušenia daňového tajomstva predsedom vlády Slovenskej republiky Robertom Ficom, ktoré sa udialo zverejnením utajených dokumentov z účtovníctva Igora Matoviča vo februári 2016. Ďakujem.
Laššáková, Jana, podpredsedníčka NR SR (2013-11-27):
Prerušujem rokovanie o tomto bode programu a pristúpime k ďalšiemu bodu, ktorým je druhé čítanie o vládnom návrhu zákona o diaľničnej známke a o zmene niektorých zákonov . Vládny návrh zákona je uverejnený ako tlač 728. Spoločná správa výborov je tlač 728a. Pán minister, máte slovo, nech sa páči, odôvodnite aj tento vládny návrh zákona.
Jurzyca, Eugen, poslanec NR SR (2017-12-06):
Ďakujem pekne. K tým číslam, pán minister, sa vrátim. Jednak ešte k tomu, že niekoľkokrát pri odvolávaní ministra Kaliňáka tu bola obrana cez organizáciu GRECO a k tomu ste sa, pán minister, nevyjadrili. Niekoľko rokov je to tak, že sa tu uvádzajú nesprávne údaje, také, ktoré nie sú v súlade so správami, ktoré zverejňuje GRECO. Druhý bod je z toho, čo ste hovorili, to vyzeralo tak, ako keby u nás klesali smrteľné nehody na cestách. Ale mám pred sebou tabuľku OECD, ktorá za Slovensko vykazuje medziročné rasty medzi rokmi ´13, ´14 a ´15. Pardon ´14, ´15. (Reakcia z pléna.) Tak dobre, od ´13 do ´15, tak. Od ´13 do ´15. Čiže nebolo to v súlade podľa mňa s tým, čo ste hovorili. A posledná poznámka k tomu verejnému dlhu. On nám ako podiel na HDP naozaj klesá, ale klesá nám v dôsledku jednorazových opatrení, to sú napríklad využitie peňazí z II. piliera alebo predaj majetku. Len čistým tým hospodárením, keby len to malo vplyv na dlh bez týchto jednorazových opatrení, tak by nám verejný dlh rástol v rokoch ´15, ´16 aj ´17. Ďakujem.
A. Belousovová, podpredsedníčka NR SR: (2009-06-24):
návrhu vlády na skrátené legislatívne konanie o vládnom návrhu zákona, ktorým sa dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov . Návrh vlády má parlamentnú tlač 1139.  Prosím ministra dopravy, pôšt a telekomunikácií Slovenskej republiky pána Ľubomíra Vážneho, aby návrh vlády odôvodnil. Nech sa páči, pán minister.
Sulanová, Magdaléna, poslankyňa NR SR (2021-09-22):
Vážené panie poslankyne, vážení páni poslanci, vážení prítomní, Výbor Národnej rady Slovenskej republiky pre hospodárske záležitosti ma určil za spravodajcu k návrhu poslancov Národnej rady Slovenskej republiky Mariana Kotlebu, Mareka Kotlebu, Rastislava Schlosára a Petra Krupu na vydanie zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov (tlač 651). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z opatrení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Gestorský, za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.
Grendel, Gábor, podpredseda NR SR (2020-11-04):
Prezentujme sa a hlasujme. (Hlasovanie.) Prítomných 112 poslancov, za 112, proti nikto, nezdržal sa nikto, hlasovali všetci. Konštatujem, že sme schválili vládny návrh novely zákona o odplatách a o poskytovaní príspevku v civilnom letectve. Ďalej budeme hlasovať v druhom čítaní o vládnom návrhu zákona, ktorým sa mení a dopĺňa zákon č. 91/2010 o podpore cestovného ruchu, ktorý prerokúvame takisto v skrátenom legislatívnom konaní (tlač 321). Dávam slovo spoločnému spravodajcovi z výboru pre hospodárske záležitosti poslancovi Ľubošovi Krajčírovi, aby hlasovanie uvádzal. (Hlasovanie o vládnom návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov v súvislosti s ochorením COVID-19 , tlač 321.)
Vašečka, Richard, poslanec NR SR (2022-06-15):
Ďakujem pánom kolegom, že sa prihlásili, že využili možnosť. Tento zákon, ktorý podávam ja, je navrhnutý s účinnosťou od 1. januára tisíc deväťsto, pardon (povedané so smiechom), 2023. Čiže nerušíme to, pokiaľ nebude v platnosti to krúžkovné. A je tam v možnosti, rokovali sme teda so sekciou financovania na ministerstve školstva, že by to prípadne bolo posunuté až na 30. 6. alebo na 31. 8. podľa toho, ako presne vyšpecifikujeme to použitie vzdelávacích poukazov v rámci tohto školského roku. Čiže urobíme to tak, aby tento školský rok 2022/2023 nebol tým zasiahnutý. To je prvá odpoveď. Druhá odpoveď. Mali sme stretnutie, na ktorom boli aj zástupcovia centier voľného času. Bola tam jedna pani z tejto asociácie, ktorá už desiatky rokov doslova pracuje, a vypočuli sme si ich pripomienky. Ja len chcem poznamenať, že pri tom krúžkovnom, aj keď toto nie je obsah toho zákona, tak je to, myslím, že asi 3 eurá na jedno dieťa mesačne. Pri krúžkovnom hovoríme o 60 eurách, čo je dvadsaťnásobok. To znamená, že veľká časť tých, bude to veľké navýšenie tých finančných prostriedkov. Áno, kde sú veľké peniaze, samozrejme, sú rôzni ľudia, ktorí to chcú zneužiť. Tak ako to bolo odprezentované, to krúžkovné je vymyslené alebo navrhnuté, myslím si, že so serióznym kontrolným spôsobom. Samozrejme, zneužívajú sa aj dnes, napríklad aj v centrách voľného času mnohé veci. Ale nepovedal by som, že centrá voľného času sú zlé alebo mali by sme ich zavrieť, alebo mali by sme ich prestať financovať. Ak potrebujeme zvýšiť kontrolu, fajn. Takisto pri tom krúžkovnom, ak máte konkrétne návrhy, ako zlepšiť tú kontrolu, sem s nimi. Ja si myslím, že na tom pracujeme seriózne a budeme pracovať. Ak budete mať nejaké podnety, sľubujem vám, že určite ich zapracujeme, aby skutočne sa minimalizoval únik tých peňazí niekam inam, než na čo sú určené. Ešte raz ďakujem za vaše vecné pripomienky.
Szőllős, Ján, poslanec NR SR (2023-02-16):
Hlasovať o tomto vrátenom zákone budeme zajtra o 11.00 hod.
B. Bugár, podpredseda NR SR: (2005-09-21):
Otváram všeobecnú rozpravu a pýtam sa, či sa hlási niekto do rozpravy. Pán poslanec Šulaj mi signalizuje ako jediný. Končím možnosť sa prihlásiť ústne do rozpravy. Pán poslanec, nech sa páči, máte slovo.
Paška, Pavol, predseda NR SR (2013-11-28):
Hlasujeme. (Hlasovanie.) 140 prítomných, 59 za, 71 proti, 10 sa zdržalo. Tento návrh sme neschválili.
Blanár, Juraj, podpredseda NR SR (2021-05-07):
Ďakujem, pán predseda. Otváram rozpravu. Keďže nikto sa neprihlásil písomne do rozpravy, dávam možnosť ústne sa prihlásiť. Konštatujem, že nikto sa nehlási. Pán predseda sa predsa len hlási, vy sa môžete ako spravodajca kedykoľvek. Jediný, ktorý sa prihlásil do rozpravy, je spravodajca a predseda výboru pán Čekovský, ktorému udeľuje slovo. Nech sa páči.
Grendel, Gábor, podpredseda NR SR (2021-12-09):
Všetko? Tak, pani poslankyňa, s doplňujúcou otázkou.
P. Paška, predseda NR SR: (2008-05-21):
(Hlasovanie). 144 prítomných, 63 za, 38 proti, 42 sa zdržalo, 1 nehlasoval. Návrh sme neschválili.
Grendel, Gábor, podpredseda NR SR (2020-07-07):
Ďakujem pekne. Prosím, zaujmite svoje miesta v rokovacej sále. Vitajte na palube a želám vám veľa úspechov. Poprosím teraz všetkých prítomných poslancov, aby vytiahli (rečník si odkašľal), pardon, svoje karty z hlasovacieho zariadenia, vyhlásim trojminútovú prestávku, aby technici mohli nastaviť systém tak, aby už aj nové poslankyne mohli sa zapojiť do práce. (Krátka prestávka.) (Po prestávke.)
Hrušovský, Pavol, predseda NR SR (2011-12-01):
Hlasujeme, páni poslanci. (Hlasovanie.) 146 prítomných, 78 za návrh, 68 sa zdržalo. Schválili sme pozmeňovací návrh pána poslanca Beblavého a skupiny poslancov. Nech sa páči.
P. Paška, predseda NR SR: (2008-06-17):
(Hlasovanie.) 141 prítomných, 62 za, 79 proti. Tento návrh sme neschválili.
Valášek, Tomáš, poslanec NR SR (2022-09-30):
Vďaka, pán predsedajúci. Dovoľte mi takto na úvod len veľmi stručne, väčšinu potom si nechám na rozpravu, na úvod poviem len toľko, že vám ponúkame niečo, čo už, samozrejme, tu v tejto sále bolo prednesené pred šiestimi mesiacmi, a myslíme si, že napriek tomu, že sa medzičasom objavili iné, nové návrhy na riešenie tej situácie, mizernej situácie, v ktorej sa mnohé páry či rovnakého, či odlišného pohlavia ocitajú, a vítam návrhy od kolegov. Stále si myslíme, že tento nás, tento návrh z našej dielne patrí medzi tie lepšie, a preto mám tú česť ho vo forme rozpravy o pár minút predostrieť. Takže zatiaľ poviem len toľko, že mám tú česť predložiť návrh zákona o životnom partnerstve, a viac k jeho obsahu poviem v rozprave, do ktorej sa hlásim ako prvý. Vďaka.
Raši, Richard, poslanec NR SR (2015-03-18):
Ďakujem pekne. Chcem pozvať všetkých členov zdravotníckeho výboru, vitajte. Zajtra ráno o 8.00 hod. na vaše požiadanie zvolávam výbor.
Žiga, Peter, podpredseda NR SR (2024-05-14):
Pán poslanec Hajko.
P. Hrušovský, podpredseda NR SR: (2002-07-03):
Ďakujem pánu poslancovi Budajovi. Pán poslanec Ftáčnik. M. Ftáčnik, poslanec: Vážený pán podpredseda, ja chcem upozorniť, že pán poslanec Mikloško má procedurálne pravdu, my sme neschválili prechod do tretieho čítania hneď. To znamená, budeme o ňom rokovať v zmysle rokovacieho poriadku najskôr o 24 hodín a musíme rozhodnúť o veci samej, teda prerokovať návrh v treťom čítaní a vyjadriť sa v záverečnom hlasovaní.
M. Hort, podpredseda NR SR: (2008-06-17):
S faktickou poznámkou sa hlási pán poslanec Frešo ako jediný. Končím možnosť prihlásiť sa s faktickou poznámkou. Nech sa páči.
Zajačik, Vladimír, poslanec NR SR (2020-07-24):
Ďakujem pekne za slovo. Janko, podľa reakcií je vidieť, že si trafil do čierneho a vždy si absolútne vecne a presne pomenoval všetko to, čo, svinstvo, ktoré tu táto predchádzajúca vláda napáchala. Ale musím povedať, že bolo to pre mňa veľmi, veľmi pekné a bol som milo potešený, keď som sledoval súdruha Blahu, ako sa vrtel pri tvojom prejave, keď si hovoril o pohrobkoch komunizmom, komunizmu. Za to ti veľmi pekne ďakujem. A na ich reakcie chcem povedať iba toľko... (Prerušenie vystúpenia predsedajúcim.)
Viskupič, Jozef, poslanec NR SR (2012-12-11):
Ďakujem. Zaujal ma jeden bod, ktorý sa týka motivácie. A chcel by som sa vyjadriť možno z viacerých tých pohľadov, ktoré ste povedali, pán poslanec, kde stále tvrdíme, že z piatich šestín, ako bolo veľmi dobre spomenuté, si pýta SMER od občanov nové peniaze, v rámci konsolidačného úsilia viac peňazí od občanov. Konsolidačné úsilie tým pádom sa netýka vlády, ale deje sa na chrbtoch ľudí živnostníkov, podnikateľov, všeobecne občanov Slovenskej republiky. A v tomto momente to zvýraznenie tej motivácie investovať, pracovať, vzdelávať sa a vôbec snažiť sa je pre mňa aj pri čítaní a pozeraní si parametrov tohto rozpočtu takisto otázne. Vôbec snaha o zlepšenie postavenia občana v krajine, ktorá by mala stáť na ňom samom, pre mňa zostáva záhadou, ak sú kolegovia pána ministra financií takí, ktorí ohlasujú v rozhovoroch pre rôzne denníky tú motiváciu 40- až 75-percentných daní. Pri tom istom sledovaní médií som zachytil, že aj pôvodne francúzsky a známy herec Gérard Depardieu sa stal Belgičanom, pretože 75-percentné dane boli moc aj na neho. Takže z hľadiska motivácie by sa malo aj ministerstvo zamyslieť, aby nie z piatich šestín to konsolidovalo na úkor občanov, ale aby sa zameralo na šetrenie, ktoré ohlasujete často aj vy.
V. Palko, poslanec: (2002-08-19):
J. Migaš, predseda NR SR: Panie poslankyne, páni poslanci, budeme hlasovať o návrhu, ktorý predniesol spravodajca, o zákone ako o celku. Prezentujme sa a hlasujme. Hlasujeme o návrhu spravodajcu o zákone ako o celku. Hlasujeme. (Hlasovanie.) Prítomných je 112 poslancov, za 69, proti 16, zdržalo sa 23, nehlasovali 4. Konštatujem, že Národná rada Slovenskej republiky po opätovnom prerokovaní neschválila zákon z 10. júla 2002 o podmienke spoľahlivosti pre prácu v tajných službách a o doplnení niektorých zákonov, vrátenom prezidentom Slovenskej republiky. Nasleduje hlasovanie o zákone z 10. júla 2002 o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäte národa a o doplnení niektorých zákonov (zákon o pamäti národa), vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 1659. Pani poslankyňa Pčolinská je spravodajkyňa. Nech sa páči, uvádzajte hlasovanie.
Hort, Milan, podpredseda NR SR (2010-10-13):
V súlade s § 28 rokovacieho poriadku teraz požiadal o slovo minister zahraničných vecí pán Mikuláš Dzurinda. Nech sa páči.
P. Hrušovský, predseda NR SR: (2002-11-20):
Pán poslanec Malchárek. J. Malchárek, poslanec: Ďakujem pekne, pán predseda. Ja rovnako ako pán poslanec Minárik navrhujem, aby sa o mojom pozmeňujúcom návrhu hlasovalo ako o celku.
Uhrík, Milan, poslanec NR SR (2018-05-15):
Pán poslanec Klus (povedané so smiechom), raz keď bude Ľudová strana Naše Slovensko zostavovať vládu – verím tomu, že to bude čoskoro –, ja vás navrhnem ako nejakého funkcionára štátneho aparátu. Dúfam, že kolegovia nebudú proti, lebo takého lokaja a takého poslušníka systému, ako ste vy, to, to ani v Severnej Kórei nezoženú. (Smiech v sále.) Skutočne. Nerozumiem, ako napríklad môžte vo vašej hlave vytvoriť takú konštrukciu, že sme, vstúpili sme do Severoatlantickej aliancie, tým pádom sa naše základne stali základňami NATO, a pokiaľ ich tu nechceme, tak tu vlastne nechceme slovenské základne. To ako ste, ako môžete vôbec takto rozmýšľať, takto uvažovať? Potom tie vaše citáty z Washingtonskej alebo Severoatlantickej zmluvy, kde ste spomínali čl. 5. Áno, v tom čl. 5 sa vyslovene hovorí, že ostatné strany alebo zmluvné strany sú povinné, resp. musia vykonať len takú akciu, akú budú považovať za nutnú vrátane použitia ozbrojenej sily s cieľom obnoviť a udržať bezpečnosť v severoatlantickej oblasti, to znamená: a akciu, ako budú považovať za nutnú vrátane použitia... Oni môžu považovať za nutné aj pomoc vankúšmi, dekami, teplými, hrejivými slovami, tak ako sa to stalo niekoľkokrát v histórii, vlastne vždy v histórii, keď sa spojenci, papieroví spojenci na menšie krajiny vykašľali. Čiže, pán Klus, ja vyslovene nemôžem súhlasiť. A vy keď hovoríte o našich spojencoch zo Severoatlantickej aliancie, Európskej únie, hovorte o vašich spojencoch. To nie sú, nie sú naši spojenci napríklad. Moji spojenci to určite nie sú. Môžu to byť partnerské štáty, môžme s nimi rokovať, ale rozprávať sa o nejakých spojencoch a takto, takto ponížene sa k nim a z takej poníženej pozície sa k nim vzhliadať, tak to je naozaj, naozaj už priveľa.
Kollár, Boris, predseda NR SR (2022-03-16):
Prosím, prezentujme sa a hlasujeme. (Hlasovanie.) Prítomných 132 poslancov, za 109, proti 20, zdržali sa 3. Uvedený návrh sme schválili. Pristúpime k tretiemu čítaniu o návrhu zákona. Otváram rozpravu v rámci tretieho čítania . Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu ako celku. Pani spoločná spravodajkyňa, prosím, uveďte odporúčanie gestorského výboru.
Tomáš, Erik, poslanec NR SR (2018-11-29):
Vážený pán tieňový minister financií Heger, ak budete používať takýto jazyk a takúto rétoriku, tak sa asi ťažko dostanete na úroveň tu prítomného pána ministra financií, ktorý bol viackrát označený v Európe za najlepšieho ministra financií, a poviem vám prečo. Minister financií by mal používať fakty, mal by byť technokrat a do značnej miery si to na vás vážim, že pri väčšine vašich vystúpení to aj robíte. Dnes ste ale predviedli populizmus a demagógiu. Keď to robia strany ako Ľudová strana Naše Slovensko a SME RODINA, tak už trochu mám aj pre to pochopenie, pretože oni, je to súčasť ich štýlu politiky a už voči tomu asi ťažko namietať. Takže mali by ste použiť čísla. 0,3 %, 0,3 % všetkých zamestnancov predstavujú cudzinci z tretích krajín. Čiže bavíme sa o takomto čísle. Nezamestnanosť klesla na 5 %, ak vy ešte chcete v tejto skupine hľadať nejakých ďalších ľudí, tak si treba povedať, že medzi tými ľuďmi sú už len ľudia, ktorí buď nechcú, alebo nemôžu pracovať, možno ešte niečo. Čiže naozaj ľudia nie sú. 80-tisíc voľných pracovných miest, to je fakt. No a potom ma trošku prekvapujete vy aj kolegyňa Kiššová z SaS, ktorá ešte ma prekvapila viac ako zo strany, ktorá je vlastne friendly voči podnikateľom, tak ona sa postaví proti tomu zákonu napriek tomu, že najväčšie zamestnávateľské zväzy po ňom tak volajú. Mohli ste si pozrieť tlačovú besedu, pani kolegyňa, spred dvoch dní. No a to vaše riešenie, že teda ste len položili otázky obaja, aj vy, aj pani Kiššová, treba riešiť návrat Slovákov zo zahraničia. Len ste si položili tie otázky, ale nepočuli sme tie riešenia. Tak ja budem veľmi, veľmi zvedavý, veľmi, veľmi zvedavý, ako chcete Slovákov zo zahraničia dostať na Slovensko, a hovorím to naozaj úprimne. Ďakujem pekne.
Pellegrini, Peter, predseda NR SR (2015-09-18):
Prezentujme sa a hlasujme o návrhu spravodajcu prerokovať uvedený návrh zákona v druhom čítaní. (Hlasovanie.) Prítomných 124 poslancov, za hlasovalo 78, zdržalo sa 46 poslancov. Konštatujem, že sme postúpili návrh zákona do druhého čítania.
Matovič, Igor, poslanec NR SR (2017-04-04):
Takže, keď mi Duško nahral, tak ja ti skúsim vysvetliť jedno slovenské porekadlo, si myslím, že nie je pravdivé. A to porekadlo je, že šaty robia človeka. Vieš, Duško, ja radšej budem oblečený v tričku, ale nebudem zlodejom. A ty si v pohode užívaj trojtisíce obleky a prezentuj sa tu s kravatkou, v oblečku, v košielke, ale podstatné je to, čo máš v sebe a ako sa správaš k ľuďom a ako sa správaš k verejnému majetku. Dobre? Takže šaty nerobia človeka, lebo človek je v prvom rade človekom. Šaty len vytvárajú pozlátko, na základe ktorého si možno myslia ľudia, ktorí povrchne pozerajú na ľudí, že na základe šiat môžeš posudzovať, kto akým je človekom. (Zaznievanie gongu.)
Laššáková, Jana, podpredsedníčka NR SR (2013-03-14):
Ďakujem pekne, pán minister. Pani poslankyňa, chcete položiť doplňujúcu otázku? (Reakcia poslankyne.) Áno, nech sa páči, máte na to dve minúty.
Pellegrini, Peter, podpredseda NR SR (2020-06-03):
Ty, exminister. (Smiech v sále.)
Paška, Pavol, predseda NR SR (2013-09-18):
Hlasujeme o návrhu prerušiť rokovanie. (Hlasovanie.) 128 prítomných, 48 bolo za, 80 proti. Návrh sme neschválili. Budeme teraz hlasovať o procedurálnych návrhoch, ktoré včera boli odhlasované, teda bol pokus o hlasovanie, ale nebola Národná rada uznášaniaschopná. Hlasujeme o návrhu pána poslanca Kadúca. Podobné ako pán poslanec Kaník, že má byť prítomná vláda. (Hlasovanie.) 130 prítomných, 48 za, 79 proti, 2 sa zdržali, 1 nehlasoval. Návrh sme neschválili. Pán poslanec Matovič žiadal podrobiť poslancov na test, teda testu na alkohol. (Ruch v sále.) Poprosím vás, kolegyne, kolegovia. (Hlasovanie.) 129 prítomných, 31 bolo za, 60 proti, 22 sa zdržalo, 16 nehlasovalo. Pán poslanec Kuffa stiahol aj jeden, aj druhý. Pán poslanec Vašečka, aby sa ihneď zišiel ústavnoprávny výbor. Toto je asi bezpredmetné, vtedy na túto situáciu. Pán poslanec Vašečka o podaní podnetu na mandátový a imunitný výbor. Pán poslanec? (Reakcia poslanca.) Riešilo. Pán poslanec Škripek opäť žiadal, aby sa poslanci podrobili dychovej skúške. (Reakcia poslanca.) Takže nebudeme o tom hlasovať. Pán poslanec Frešo identické ako pán poslanec Vašečka. Mandátový a imunitný výbor už sa zaoberal. Pán poslanec Frešo, aby bola vyhlásená prestávka. Tak hlasujeme. (Hlasovanie.) 127 prítomných, 23 za, 74 proti, 15 sa zdržali, 15 nehlasovali. Pán poslanec Lipšic, aby bolo prerušené rokovanie 24. schôdze. (Hlasovanie.) 132 prítomných, 51 za, 81 proti. Návrh sme neschválili. Identický, pán poslanec Hlina, tiež aby bolo prerušené rokovanie. (Hlasovanie.) 129 prítomných, 45 za, 81 proti, 1 sa zdržal, 2 nehlasovali. Pán poslanec Kuffa stiahol. Ešte raz pán poslanec Hlina, aby bolo prerušené rokovanie. Hlasovali sme teraz pred chvíľočkou. O ospravedlnenie na dnešnom dni požiadal pán poslanec Brixi. Do rozpravy pán... (Reakcia navrhovateľa.) Takže ešte kým dám potom slovo písomne prihláseným, o slovo požiadal pán poslanec Lipšic ako navrhovateľ.
Sulanová, Magdaléna, poslankyňa NR SR (2021-10-21):
Vážený pán predsedajúci, podávam správu o výsledku prerokovania návrhu poslancov Národnej rady Slovenskej republiky Roberta Fica, Vladimíra Faiča, Maroša Kondróta a Richarda Takáča na vykonanie kontrolnej činnosti Národnej rady Slovenskej republiky opatrení verejnej energetickej politiky v súvislosti so zmiernením negatívnych dopadov na ceny energií podľa § 127 a nasledujúceho zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 715) vo výbore. Predseda Národnej rady Slovenskej republiky rozhodnutím č. 745 zo 4. októbra 2021 pridelil predmetný návrh na prerokovanie Výboru Národnej rady Slovenskej republiky pre hospodárske záležitosti, ktorý zároveň určil ako gestorský výbor s tým, že podá Národnej rade Slovenskej republiky informáciu o výsledku prerokovania predloženého návrhu vo výbore a návrh na uznesenie Národnej rady Slovenskej republiky. Výbor Národnej rady Slovenskej republiky pre hospodárske záležitosti návrh prerokoval 19. októbra 2021. Výbor neprijal uznesenie k predloženému návrhu, nakoľko návrh súhlasiť s predloženým návrhom a odporučiť schváliť uznesenie Národnej rady Slovenskej republiky nezískal súhlas nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Výbor Národnej rady Slovenskej republiky pre hospodárske záležitosti ako gestorský výbor rokoval dňa 19. októbra 2021. Správa o výsledku prerokovania uvedeného návrhu vo výbore bola schválená uznesením Výboru Národnej rady Slovenskej republiky pre hospodárske záležitosti č. 233 z 19. októbra 2021. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Súčasťou správy je návrh uznesenia Národnej rady Slovenskej republiky. Pán predsedajúci, otvorte, prosím, rozpravu.
Jurinová, Erika, podpredsedníčka NR SR (2015-12-02):
Ďakujem, pani spravodajkyňa. Otváram rozpravu. Do rozpravy som nedostala žiadnu písomnú prihlášku. Pýtam sa, či sa chce prihlásiť do rozpravy niekto ústne. Nie je tomu tak, vyhlasujem rozpravu zároveň za skončenú a prerušujem rokovanie o tomto bode programu. Mali by sme pokračovať návrhom poslanca Alojza Hlinu a Mariána Radošovského na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov. Návrh zákona je pod tlačou 1827, návrh na jeho pridelenie na prerokovanie výborom je v rozhodnutí č. 1832. Dávam slovo pánovi poslancovi Alojzovi Hlinovi, ktorý návrh zákona v prvom čítaní uvedie. (Rokovanie o návrhu poslancov Národnej rady Slovenskej republiky Alojza Hlinu a Mariána Radošovského na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov , tlač 1827.)
Drábiková, Lucia, poslankyňa NR SR (2022-02-15):
Ďakujem. Pán predsedajúci, dajte, prosím, hlasovať o návrhu uznesenia v znení, ako je uvedené v predloženom materiáli k tlači 891.
V. Veteška, podpredseda NR SR: (2006-03-15):
Otváram rozpravu. Písomne sa do rozpravy nikto neprihlásil. Pýtam sa, kto sa hlási ústne do rozpravy? Nikto sa nehlási ústne do rozpravy. Vyhlasujem rozpravu za skončenú a prerušujem rokovanie o tomto bode programu. Pokračujeme druhým čítaním o vládnom návrhu zákona o Národnom jadrovom fonde na vyraďovanie jadrových zariadení a na nakladenie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač 1436). Spoločná správa 1436a. Prosím podpredsedu vlády a ministra hospodárstva pána Jirka Malchárka, aby vládny návrh zákona odôvodnil. J. Malchárek, podpredseda vlády a minister hospodárstva SR: Pekne ďakujem za slovo. Vážený pán predsedajúci, vážené panie poslankyne, páni poslanci, terajšia právna úprava financovania, vyraďovania jadrových zariadení a nakladania s vyhoretým jadrovým palivom, a to zákon Národnej rady č. 254/1994 Z. z. o Štátnom fonde likvidácie jadrových energetických zariadení, je po 10 rokoch svojej účinnosti v zásade prekonaná a je potrebné ju nahradiť novým zákonom. Navrhuje sa zriadiť Národný jadrový fond ako štátny účelový fond. Kľúčové sú v návrhu zákona tie ustanovenia, ktoré upravujú tvorbu zdrojov jadrového fondu a poskytovanie prostriedkov jadrového fondu. Výrazná zmena oproti súčasnému stavu je v § 11, ktorá zakotvuje právny nárok na prostriedky z jadrového fondu, ak žiadateľ predloží zákonom ustanovené náležitosti a jeho žiadosť bude v súlade s vládou schválenou stratégiou záverečnej časti jadrovej energetiky. Za predkladateľa sa stotožňujem s odporúčaniami, ktoré sú uvedené v spoločnej správe, a s gestorským výborom. Vážený pán predsedajúci, skončil som.
Zelník, Štefan, poslanec NR SR (2019-12-03):
Ďakujem pekne za slovo. Ja chcem poďakovať predkladateľkám za tento pozmeňujúci návrh, pretože zásadným spôsobom sa upravili niektoré veci, a to najmä, že sa vypustili z návrhu práve tá zvýšená expozícia sonografického vyšetrenia, a teraz je to naozaj v poriadku, pretože boli zohľadnené práve tie obavy odbornej verejnosti z toho, že pri vyššej expozícii by mohlo dôjsť k poškodeniu plodu, a toto sa vypúšťa. Takže myslím si, že naozaj teraz tento návrh zákona smeruje k tomu, aby žena, ktorá sa pre takéto niečo rozhodne, aby mala dostatok informácií a zvážila tento krok. Takže veľmi pekne ďakujem.
Dostál, Ondrej, poslanec NR SR (2016-11-22):
Mám dva procedurálne návrhy podľa § 146 zákona o rokovacom poriadku, oba sa týkajú návrhov na skrátené legislatívne konanie, čiže bodov 44 a 33 podľa návrhu programu. Navrhujem, aby predseda Národnej rady požiadal ústavnoprávny výbor o zaujatie stanoviska, či sú splnené dôvody na postup podľa § 89, teda na skrátené legislatívne konanie, a aby Národná rada hlasovala o týchto bodoch programu až potom, čo ústavnoprávny výbor zaujme v týchto dvoch veciach stanovisko. Tento návrh zdôvodňujem tým, že mám pochybnosť, či sú splnené dôvody na postup podľa § 89, teda na skrátené legislatívne konanie o týchto dvoch návrhoch zákona, resp. nemám žiadnu pochybnosť, že reálne tie dôvody nie sú splnené. Žiadam o týchto dvoch návrhoch hlasovať samostatne. Čiže... (Prerušenie vystúpenia časomerom.)
Danko, Andrej, predseda NR SR (2017-05-18):
Prosím, prezentujme sa a hlasujme. (Hlasovanie). Prítomných 116 poslancov, za 21, proti 53, zdržalo sa 32, nehlasovali 10. Konštatujem, že Národná rada sa uzniesla, že nebude pokračovať v rokovaní o tomto návrhu zákona. Pristúpime k hlasovaniu v prvom čítaní o návrhu poslancov Kotlebu, Schlosára a Drobného a Moru na vydanie zákona, ktorým sa mení a dopĺňa Trestný zákon (tlač 537), bod 58 schváleného programu. Dávam slovo spravodajcovi, ktorého určil navrhnutý gestorský ústavnoprávny výboru, poslancovi Jánovi Maroszovi, aby hlasovanie uviedol. (Hlasovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Stanislava Drobného a Jána Moru na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov , tlač 537.)
Mezenská, Helena, poslankyňa NR SR (2013-03-19):
Chcem podporiť kolegu pána poslanca Hubu v jeho snažení, pretože ja práve tú optiku alebo ten parameter zhodnocovania environmentálnych dopadov pri rozhodovaní o pridelení investičnej pomoci považujem dnes už za štandardnú a normálnu výbavu každého jedného rozhodovacieho procesu, takže sa prihováram a v plnej miere podporujem toto kritérium. Ďakujem.
Lehotský, Tomáš, poslanec NR SR (2023-06-28):
Teraz, dajte, prosím, hlasovať o podanom pozmeňujúcom a doplňujúcom návrhu pána poslanca Cmoreja.
Martvoň, Anton, poslanec NR SR (2014-03-18):
Ďakujem pekne za slovo. Pán poslanec Hlina, no mne nedalo nevystúpiť, keď som si vás teraz vypočul. Vy ste to úplne zgeneralizovali. Len pre vašu informáciu a pre informáciu všetkých občanov, nie, toto určite nie je rómska reforma. Rómsku reformu, pokiaľ ste si to nevšimli, rieši rezort Ministerstvo vnútra. To je prvý moment. Druhý moment, zdá sa mi veľmi úsmevné, na rozdiel v podstate od vás, vyzývali ste, aby sme vás nechávali teda dohovoriť, to sa aj stalo. Len chcem sa spýtať, budete sa aj vy takto správať, že necháte dohovoriť ostatných kolegov? Ja si dobre pamätám, ako ste ma tu napadli, keď mi ešte svietil mikrofón počas faktickej poznámky. Vy, žiaľbohu, nemáte právo vyzývať na to, aby vás niekto nechal dohovoriť, i keď sme vás nechali korektne dohovoriť. Vy prvý porušujete to, k čomu vyzývate. Toľko z mojej strany.
Ďuriš Nicholsonová, Lucia, podpredsedníčka NR SR (2017-04-07):
Čo sa tam udeje? Keď mám tie informácie ja o tom, tak predpokladám, že pán minister má tiež tie informácie. Zaujíma ma, ako to rieši. A posledná vec; ja nehovorím o Penicilíne, ale o ťažkých psychiatrických liekoch, ktoré sa predpisujú zväčša dospelým osobám. Posledná vec, o ktorej som chcela hovoriť, je manipulácia štatistík nezamestnanosti. Tvrdím, že pán minister Richter manipuluje vo veľkom štatistiky nezamestnanosti. Dal príkaz na úrady práce, aby ľudí vyhadzovali z evidencie. (Potlesk.) Ide v prvom rade, ide v prvom rade o zdravotne postihnutých občanov, mám desiatky mailov, ktoré mi ľudia píšu, že ich oslovujú pracovníci z odborov zamestnanosti, aby sa nechali dobrovoľne vyradiť, že sú tam zbytočne a že štát za nich aj tak platí poistné a podobne. Ľudia naletia, úradníci im tvrdia, že aspoň nebudú štátom prenasledovaní a nebudú sa musieť hlásiť na úrady práce. Ľudia si však neuvedomia, že tak strácajú možnosť zamestnať sa a zamestnanie je pre nich jediná možnosť, ako sa integrovať do spoločnosti. Rovnako sa zbavujú na úradoch práce z evidencie nezamestnanosti ľudí v hmotnej núdzi, dlhodobo nezamestnaných, predovšetkým z prostredia rómskych osád. Poberateľov rodičovského príspevku klamú, že nemôžu poberať rodičovský príspevok na dieťa do troch rokov a popritom byť v evidencii, a tak podpíšu papier o vyradení. A tak sa pripravia podvodom o možnosť zamestnať sa, lebo keďže nie sú v evidencii, potenciálni zamestnávatelia ich nezamestnajú, keďže stratia nárok na poberanie príspevku na zamestnanie evidovaného nezamestnaného, § 50j. Rovnako úrady požadujú od evidovaného nezamestnaného do troch dní potvrdenie o zamestnaní, lenže to sa nedá získať. Píšu mi ľudia, ktorí získavajú vo veľkom ľudí z evidencie, napríklad pre SBS-ky, a oni sami sa zastávajú týchto evidovaných nezamestnaných, že nie je možné im takýto doklad zabezpečiť, lebo najprv zbierajú dostatok životopisov a až potom organizujú pracovný pohovor. Keď ale evidovaný nezamestnaný neprinesie potvrdenie do troch dní, vyraďujú ho z evidencie. Preto tvrdím, že tlačovky pána Richtera sú klamstvom, vyhadzujú ľudí z evidencie a snaží sa im tak zničiť možnosť zamestnať sa. A to všetko len preto, aby sa každý týždeň s klesajúcimi číslami mohol objaviť na TA3. Veľmi pekne vám ďakujem, kolegovia, hlavne vám, ktorí ste tlieskali. (Potlesk.)
Dostál, Ondrej, poslanec NR SR (2018-05-15):
Pán poslanec Klus, vidím to veľmi podobne. Je veľmi dobré, že si vo svojom vystúpení pripomenul aj históriu. Na rozdiel od predrečníkov sa domnievam, že nie si to ty, kto si neuvedomuje rozdiel medzi Ruskom alebo súčasnou Ruskou federáciou a niekdajším Sovietskym zväzom. Ten rozdiel, žiaľ, ako by si neuvedomoval Vladimír Putin a súčasná ruská politická reprezentácia, pretože tak sa správajú, práve tomu zodpovedá imperiálna politika Putinovho Ruska, agresívny štýl jeho politiky voči susedom, agresia proti Gruzínsku a anexia časti jeho územia, anexia časti Ukrajiny, Krymu, agresia proti východnej Ukrajine, hybridná vojna proti západným demokraciám. Môžme sa tváriť, že dnešné Putinovo Rusko je iné ako Sovietsky zväz, ale v tom, ako sa správa voči susedom, je veľmi podobné. Preto je veľmi dôležité si pripomínať aj históriu. Keď sme už pri tej histórii, tak ja by som zase rád pripomenul aj jednu skutočnosť, že tu sa viacerí – aj tvoji kritici – rozhorčujú nad tým, aké, aké je NATO agresívne a ako, ako provokuje Rusko. No mali sme aj v našej histórii štát, konkrétne Tisov slovenský štát, ktorý Rusko, alebo teda Sovietsky zväz nieže provokoval, ale napadol, tak to tiež mi celkom nejde do hlavy, ako ľudia, ktorí obdivujú Tisov slovenský štát, zároveň sú takí proruskí, keď ich prezident ich štátu v podstate sa na agresii proti Rusku podieľal. Ale je to to isté, o čom sme hovorili doobeda. Doobeda sme hovorili o EÚ, dnes hovoríme o NATO. Otázka je, sme Západ... (Prerušenie vystúpenia časomerom.)
Pellegrini, Peter, predseda NR SR (2024-02-08):
Prezentujme sa a hlasujme o bode číslo 137 druhého pozmeňujúceho návrhu pána poslanca Galka. (Hlasovanie.) Prítomných 132 poslancov, za 17, proti 77, zdržalo sa 38. Tento bod sme neschválili.
Sulík, Richard, predseda NR SR (2011-09-13):
Pán poslanec Bublavý.
Paška, Pavol, predseda NR SR (2013-06-19):
Ďakujem pekne. Poprosím pána spravodajcu.
P. Paška, predseda NR SR: (2006-10-18):
(Hlasovanie.) Prítomných 140, za 112 proti 7, zdržali sa 15, nehlasovali 6. Konštatujem, že sme pridelili uvedený návrh zákona výborom, určili  gestorský výbor, ako aj lehoty na prerokovanie. Ďakujem. Budeme pokračovať v hlasovaní v prvom čítaní o návrhu poslanca Národnej rady Slovenskej republiky Petra Pelegriniho na vydanie zákona, ktorým sa mení a dopĺňa zákon Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov, je to tlač 95. Poprosím spravodajcu pána poslanca Jána Chrbeta, aby uviedol hlasovanie.
Kočiš, Eduard, poslanec NR SR (2023-02-03):
Veľmi pekne ďakujem za slovo, pán predsedajúci. Prieskum si urobím vždy, ak chcem, a najmä aký ho chcem. Takže je len otázkou, ako sa budem pýtať, koho sa budem pýtať, kde sa to budem pýtať a za akým účelom sa budem pýtať na otázku, na ktorú už vopred chcem dostať adekvátnu odpoveď. Za toho zlého socializmu, ktorý podľa niektorých kolegov tuná v pléne bol takou čiernou dierou v našej demokratickej budúcej spoločnosti, boli všetky potraviny alebo všetky obchodné prevádzky otvorené do 12.00 v sobotu a úplne to stačilo, nikto nezomrel ani od hladu, ani z nedostatku drogérie a podobných komodít. Nie je naozaj nutné chcieť, aby zamestnanci, ktorých pracovná činnosť spočíva v predaji, a táto pracovná činnosť naozaj nie je nevyhnutná, chodili do práce aj v nedeľu, pretože v dnešnej dobe naozaj sa dajú nakúpiť či už potraviny, či už drogéria, či už spotrebný tovar behom pracovného týždňa. Tých prevádzok je otvorených naozaj dosť a obmedzovať alebo prikazovať z pozície zamestnávateľa svojmu zamestnancovi ísť do práce aj v nedeľu, to už považujem za také troška pritiahnuté za vlasy, ale ja viem, že tie vačky veľkoobchodníkov nikdy nebudú také plné, aby sa nedali naplniť ešte viac. Nedovolím si, kolega, súhlasiť s tým, že trh všetko vyrieši. Nie je to celkom pravda. Skôr by som povedal, že ten trh naozaj ukazuje to, že neoplatí sa tým ľuďom v nedeľu pracovať. Bavím sa o jednoduchom zamestnancovi, pretože jeho príjem za prácu v nedeľu nie je adekvátny tomu, čo vlastne minie za tú nedeľu, či už s dopravou na pracovisko, alebo mnohými inými vecami. A tiež nemôžem súhlasiť s tým... (Prerušenie vystúpenia časomerom.)
Kvorka, Ján, poslanec NR SR (2018-02-01):
Ďakujem za slovo, pán predsedajúci. Vážená pani poslankyňa, vážení páni poslanci, pán minister, Národná rada Slovenskej republiky pridelila vládny návrh zákona na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo a životné prostredie a Výboru Národnej rady Slovenskej republiky pre verejnú správu a regionálny rozvoj. Za gestorský výbor určila Výbor Národnej rady Slovenskej republiky pre pôdohospodárstvo a životné prostredie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Výbory Národnej rady Slovenskej republiky, ktorým bol vládny návrh zákona pridelený, zaujali k nemu nasledovné stanoviská: Ústavnoprávny výbor Národnej rady Slovenskej republiky uznesením č. 316 z 3. januára 2018 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre pôdohospodárstvo a životné prostredie uznesením č. 143 z 23. januára 2018 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre verejnú správu a regionálny rozvoj uznesením č. 133 z 25. januára 2018 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Gestorský výbor odporúča hlasovať o bodoch spoločnej správy nasledovne: O bodoch spoločnej správy č. 1 až 24 hlasovať spoločne s návrhom gestorského výboru uvedené body schváliť. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto vládnemu návrhu zákona odporúča Národnej rade predmetný návrh zákona schváliť s pripomienkami. Spoločná správa výborov Národnej rady o prerokovaní predmetného vládneho návrhu zákona vo výboroch Národnej rady v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie pod č. 146 z 30. januára 2018. V citovanom uznesení výbor poveril spoločného spravodajcu výborov predložiť Národnej rade spoločnú správu výborov a splnomocnil ho podať návrh podľa § 81 ods. 2, podľa § 83 ods. 4 a podľa § 84 ods. 2 a podľa § 86 zákona o rokovacom poriadku. Pán predsedajúci, prosím, otvorte k danému zákonu rozpravu. Ďakujem.
P. Hrušovský, predseda NR SR: (2005-05-10):
(Hlasovanie.) 139 prítomných, 127 za, 2 proti, 9 sa zdržalo, 1 nehlasoval. Návrh zákona sme schválili do druhého čítania . Ďalší návrh.
Grendel, Gábor, podpredseda NR SR (2021-05-28):
Pán poslanec Kremský.
I. Gašparovič, poslanec: (2001-10-24):
I. Presperín, podpredseda NR SR: Nech sa páči.
Paška, Pavol, predseda NR SR (2012-11-06):
Ďakujem pekne, pán minister. Poprosím určeného spravodajcu z gestorského výboru pre hospodárske záležitosti pána poslanca Maroša Kondróta, aby podal informáciu.
Viskupič, Jozef, poslanec NR SR (2010-11-30):
Ďakujem, pán predsedajúci. Pán kolega z výboru pán poslanec Senko, zaznela tu kritika toho zákona. Ja som sa takisto tešil, že sa budeme rozprávať o paragrafovom znení zákona, aj na výbore. Myslím, že jedenkrát na výbor ste neprišli, nikto z opozície. Druhýkrát sme sa o tomto bavili. A, samozrejme, ako spomínala moja kolegyňa, mali sme priestor priamo u ministra. Ja priznávam, že je to zákon, ktorý robí prierezový alebo taký odvážny krok vo verejnoprávnych médiách. A tá diskusia bola veľká a široká. A práve preto aj keďže my sme legislatívci, tak vznikol pozmeňujúci návrh, ktorý rešpektuje názory poslancov. A myslím si, že takto má legislatívec pracovať, že v momentálnom stave návrh vieme vylepšiť. A tým, že ste boli pozývaní na tieto rokovania a neprišli ste na ne, nemáme teda žiadny podklad o tom, že by ste chceli nejakým spôsobom sa postaviť k tomuto zákonu, iba tu kritizujete veci neviem na nejakej politickej báze, však ku konkrétnym paragrafom sme sa mohli baviť a bol vytvorený na to dvadsaťpäťdňový priestor. Ďakujem.
B. Bugár, podpredseda NR SR: (2004-09-08):
(Hlasovanie.) Prítomných 132, za návrh 86, proti 1, hlasovania sa zdržalo 34, nehlasovali 11. Konštatujem, že bod č. 109 o návrhu uznesenia Národnej rady Slovenskej republiky k dostavbe tretieho a štvrtého bloku Jadrovej elektrárne Mochovce sme predradili na piatok ako prvý bod. Takže, vážené panie poslankyne, vážení páni..., ako druhý? (Hlasy v sále.) Pardon, ja som sa pomýlil, mýliť sa je ľudské, takže druhý bod, pardon. Takže pristúpime k zákonu, v ktorom budeme pokračovať, a je to vládny návrh zákona o energetike a o zmene niektorých zákonov (tlač 813). Prosím pána podpredsedu vlády a ministra hospodárstva, aby zaujal miesto určené pre navrhovateľov, takisto aj pána spravodajcu Rusnáka a jediný sa prihlásil do rozpravy pán poslanec Přidal. Nech sa páči, máte slovo.
Blaha, Ľuboš, poslanec NR SR (2019-05-16):
Ďakujem pekne. Dovoľte pripomenúť kolegom z európskeho výboru, že o 13.00 hod. v miestnosti č. 30 máme zasadnutie výboru s pánom predsedom vlády Petrom Pellegrinim. Ďakujem pekne.
Bugár, Béla, podpredseda NR SR (2019-06-26):
Nech sa páči, prezentujme sa a hlasujme. (Hlasovanie.) Prítomných 143, za 134 poslancov, 9 sa zdržali. Návrh sme schválili. Nech sa páči.
P. Hrušovský, predseda NR SR: (2003-02-27):
Teraz pristúpime k odpovediam na otázky, ktoré páni poslanci položili jednotlivým členom vlády. Prvému v poradí vyžrebovanému pánovi ministrovi Nemcsicsovi, ktorého sa pýta pán poslanec Burian, pardon, ministrovi financií Ivanovi Miklošovi: „Vláda deklarovala v programovom vyhlásení vykazovanie schodku štátneho rozpočtu v metodike ESA 95, ktorá abstrahuje od fyzickej výplaty záväzku štátu, avšak výdavkom štátneho rozpočtu sa stáva v okamihu vzniku záväzku štátu (rozdiel s metodikou MMF, kde výdavkom ŠR bola fyzická výplata záväzku). Žiadam o vysvetlenie úspory výdavkov štátneho rozpočtu pri predĺžení fyzickej výplaty štátnej prémie, ktorá zasahuje do nasledujúceho roka, keď podľa metodiky ESA 95 je výdavkom štátneho rozpočtu v čase vzniku záväzku, teda roku 2003 a nie roka 2004“. Pán minister, máte slovo.
Grendel, Gábor, podpredseda NR SR (2020-09-22):
A skúsme sa navzájom rešpektovať. Ďakujem pekne.